Филмите за Шарп са по мотиви на романите на Бърнард Корнуел, разказващи за Полуостровната война и измислените приключения на група войници от известната „95-а Стрелкова бригада“. Поредицата започва със „Стрелците на Шарп“. Сериите описват приключенията на Ричард Шарп – сержант, който се издига до подполковник до битката при Ватерло. Филмите са заснети в периода 1993 – 1997 г. с по три епизода на година. Продукцията е заснета при тежки условия, първо в Украйна, а след това в Португалия. След години на очакване и различни слухове, са създадени още два епизода – „Изпитанието на Шарп“ (2006) и „Шарп в опасност“, който е излъчен по телевизия ITV през есента на 2008 г. и по-късно е издаден на DVD.